ธปท.ชี้ภาวะศก.มิ.ย.กลับมาฟื้นชัดเจน หนุนแนวโน้มดีทั้งปี
ธปท.ชี้ภาวะเศรษฐกิจเดือนมิ.ย.กลับมาฟื้นตัวชัดเจน การจับจ่ายใช้สอยในประเทศกระฉูด รถยนต์ มอเตอร์ไซด์ เครื่องใช้ไฟฟ้าขายดี
30 ก.ค. 2553

ธปท.ชี้ภาวะเศรษฐกิจเดือนมิ.ย.กลับมาฟื้นตัวชัดเจน การจับจ่ายใช้สอยในประเทศกระฉูด รถยนต์ มอเตอร์ไซด์ เครื่องใช้ไฟฟ้าขายดี
นายเมธี สุภาพงษ์ ผู้อำนวยการ ฝ่ายเศรษฐกิจในประเทศ ธนาคารแห่งประเทศไทย(ธปท.) เปิดเผยว่า ภาวะเศรษฐกิจในเดือนมิ.ย.กลับมาเร่งตัวขึ้นค่อนข้างชัดเจน หลังจากเหตุการณ์ความไม่สงบทางการเมืองคลี่คลาย โดยการฟื้นตัวทางเศรษฐกิจมีสัญญาณที่ฟื้นตัวได้ต่อเนื่องทั้งปี ตามปัจจัยสนับสนุนที่ดีต่อเนื่อง โดยการท่องเที่ยวมีสัญญาณการฟื้นตัวชัดขึ้น จำนวนนักท่องเที่ยวต่างชาติเริ่มกลับเข้ามา จากจีนและเกาหลีเป็นสำคัญ
ด้านการบริโภคภาค การจับจ่ายใช้สอยในประเทศ ขยายตัวเพิ่ม จากเดือนก่อนหน้าที่ขยายตัวติดลบ 0.2% เพิ่มเป็น 2.7% หลังจากก่อนหน้านี้ชะลอลงเล็กน้อย โดยการบริโภคขยายตัวเพิ่มขึ้นในทุกหมวด โดยเฉพาะหมวดยานยนต์ ที่รถยนต์นั่งขยายตัวเพิ่มสูงสุดเป็นประวัติการณ์ที่ 86.2% จากเดือนก่อนหน้า 68.1% รถมอเตอร์ไซด์ขยายตัวถึง 43.2% จาก 26.5% เครื่องใช้ไฟฟ้าก็ขยายตัวเพิ่มมากขึ้น สอดคล้องกับการนำเข้าสินค้าที่เพิ่มขึ้นตามความต้องการบริโภคหรืออุปสงค์ที่เพิ่มขึ้น 
เช่นเดียวกันการลงทุน ซึ่งเคยชะลอจากสถานการณ์ทางการเมือง ก็มีสัญญาณที่ดีขึ้น ตามความเชื่อมั่นที่สูงขึ้น คาดว่าการลงทุนน่าจะขยายตัวได้ต่อเนื่อง โดยเฉพาะการลงทุนที่เกี่ยวเนื่องกับการส่งออก เพราะปัจจุบันความต้องการซื้อสินค้าเพิ่มขึ้นทั้งในและต่างประเทศ 
“การส่งออกสูงเป็นประวัติการณ์ ช่วยให้การผลิตและอุตสาหกรรมที่เกี่ยวเนื่องการส่งออกขยายตัวเพิ่มขึ้นต่อเนื่อง  ส่งผลให้ภาวะเศรษฐกิจโดยรวมมีแนวโน้มขยายตัวได้ดีตลอดปี แม้ว่าภาพรวมเศรษฐกิจในไตรมาสที่ 2 ที่ออกมาเทียบกับไตรมาสแรกจะชะลอลงไปบ้าง แต่ก็ยังสามารถขยายตัวได้ในเกณฑ์ที่ดี” นายเมธีกล่าว